Notum sit presentibus et futuris quod domnus Hugo de Berriaco, filius scilicet Rotlanni Brescentis, veniens Matiscone in claustro Sancti Vincentii levite et martiris, per manum domni episcopi Pontii, et Petri decani, Hugonis cantoris, Stephani archidiaconi et dapiferi, Gaufridi Guastinelli, Bernardi Pinguis et aliorum canonicorum, consilio hominum suorum, vendidit Deo et ejusdem ecclesie canonicis omnem decimam quam in parrochia de Petra-Clauso possidebat, et que ei hereditario pervenire poterat tam in applanatis quam in explanandis, et omnem consuetudinem quam in congregande ejusdem decime habebat perpetuo ejusdem prefate ecclesie possidenda absque ulla retentatione concessit; accipiens ab ipsis canonicis pro hac venditione mille septingentos solidos Matiscensis monete, et uxor sua XXX, que hoc laudavit. Et juravit prefatus Hugo super sacrosanctum altare, inde pacem et garentiam ecclesie et canonicis, et de se et de omnibus heredibus suis, et omnibus hominibus quos bona fide ab inquietatione ecclesie inde prohibere posset. Et posuit obsides post se qui hoc idem affirmaverunt sacramento, Jocerannum Grossum, Helduinum de Berriaco et Hugonem fratrem ejus, Stephanum de Marreo, Gaufridum de Malliaco, Gaufridum de Cluniaco, Stephanum de Brugeria, Odonem de Petra Clauso. Actum est hoc in presentia plurium clericorum et laicorum, anno illo quo rex Ludovicus Francie cum maximo exercitu processerat ad ferocitatem Gentilium deprimendam et Orientalem ecclesiam exaltandam.